Ma nuɣal ɣer usemres n uzamul di tmedyazt taqbaylit tamensayt, ad naf d akken amedyaz di tallit-nni, yessemres tawsit-agi s tarrayt tushilt, acku d win i yettuɣalen ɣer wayen i as d-yezzin ama si tama n ugama neɣ n yidles, yessexdam-it daɣen di lebni n usugen asefran di tmedyazt-is, maca ur yewwiḍ ara ɣer uswir i ɣer tewweḍ tmedyazt n wass-a . Amedyaz aqbayli amiran d win i yesɛan aswir anaẓuri aɛlayan deg usemres n tewsit-agi, acku d win i yettuɣalen ɣer uɣerbaz azamuli i d-ibanen deg tagara n lqern wis 19, i yesɛan tamuɣli talqayant i yettwabnan ɣef temsullest d wayen i yellan deffir n ugama .